বাংলাদেশের অভ্যন্তরীণ রাজনীতিতে বিদেশী হস্তক্ষেপ যে কতটা প্রবল এ হলো তার প্রমাণ। যে বিদেশী শক্তিগুলো আওয়ামী লীগকে একটি সাজানো নির্বাচনের মাধ্যমে ৫ বছর আগে ক্ষমতায় এনেছিল তারাই এখন ময়দানে নেমেছে। সে বিদেশীদের মধ্যে ছিল ভারত, মার্কিন যুক্তরাষ্ট্র ও গ্রেট ব্রিটেন। এরাই যেন বাংলাদেশের কিং মেকার, বাংলাদেশের জনগণ নয়। তারা যে আওয়ামী লীগের পক্ষ নেবে তার কারণ তো সুস্পষ্ট। আওয়ামী লীগ ইসলামপন্থীদের বিরুদ্ধে নিষ্ঠুর বর্বরতার মধ্য দিয়ে বিদেশীদের কাছে প্রমাণ করেছে রক্তেমাংসে তারা বাংলাদেশের হলেও চিন্তা- চেতনায় তারা তাদেরই লোক। এ বিদেশী কোয়ালিশনটিও চায়, যে কোনো মূল্যে বাংলাদেশে ইসলামের জাগরণ প্রতিহত করা। সেটি গণতন্ত্র বিসর্জন দিয়ে হলেও। এসব ইসলাম দুশমন সাম্রাজ্যবাদীদের কাছে গণতন্ত্রের মূল্য সামান্যই। তাই মিসরের নির্বাচিত প্রেসিডেন্ট মুরসিকে হটিয়ে সামরিক জান্তাদের সমর্থন দিতে তাদের বিবেকে দংশন হয়নি। তাদের একই রূপ নীতি দেখা গেছে ইরানে, আলজেরিয়া ও ফিলিস্তিনে। ইরানে স্বৈরাচারী শাহের অপসারণ যেমন তাদের পছন্দ হয়নি, তেমনি আলজেরিয়া ও ফিলিস্তিনের সাধারণ নির্বাচনে ইসলামপন্থীদের বিপুল বিজয়ও তাদের পছন্দ হয়নি। বাংলাদেশে ইসলাম রুখতে যাদের ঘাড়ে বন্দুক রেখে তারা যুদ্ধ করতে চায় তারা আর কেউ নয়, তারা হলো ইসলামের শত্রুপক্ষ ক্ষমতাসীন ১৪ দলীয় জোট। বিদেশের এ দাসগণ সে কাজের জন্য প্রস্তুতও। মার্কিন দূত মজিনা দিল্লি থেকে ফিরেছেন। এখন দিল্লি যাচ্ছেন এরশাদ ও দীপু মনি। এরা যে বাংলাদেশকে ভারতের একটি প্রদেশ ভিন্ন অন্য কিছু ভাবে না এ হলো তার প্রমাণ। এদের হাতে বাংলাদেশের স্বাধীনতা যে কতটা বিপন্ন সেটি বুঝে ওঠা কি এতটাই কঠিন?